**Henry Jenner**, nado en St Columb Major o 8 de agosto de 1848 e finado o 8 de maio de 1934 foi un investigador das linguas celtas, escritor e activista cultural córnico. Foi o impulsor do rexurdimento da lingua córnica.

Traxectoria
-----------

Fillo de Henry Lascelles Jenner, sacerdote anglicano que máis tarde acadaría a dignidade de bispo e neto do xuíz Herbert Jenner-Fust. En 1869 Jenner logrou un posto como empregado da división de sucesións do Tribunal Superior e dous anos despois empezou a traballar no departamento de manuscritos antigos do Museo Británico.

### Lingua córnica

Placa en St Columb Major, na antiga sancristía, onde traballaba seu pai
Interesado nas linguas célticas, leu varias disertacións na Sociedade Filolóxica de Londres sobre o córnico entre 1873 e 1876 e tamén sobre outras linguas celtas, en especial o manx. En 1877 descubriu, mentres traballaba no Museo Británico, corenta e dúas liñas dunha obra medieval escrita en córnico arredor do ano 1450, coñecida como *Keynskrif an Chartour* ou *The Charter Fragment*.

En 1901 fundou con L. C. R. Duncombe-Jewell a primeira sociedade da lingua córnica "Cowethas Kelto-Kernuak". En 1904 publicou *A Handbook of the Cornish Language*, obra considerada o inicio do rexurdimento córnico. A súa versión de córnico baseábase na fala do oeste de Cornualla no século XVIII non obstante o seu discípulo Robert Morton Nance orientaríaa máis tarde cara ao córnico medieval. Na edición de 2010, Michael Everson publicou unha nova edición con tres ensaios publicados anos antes e varias tarxetas de Nadal e ano novo con versos en córnico e inglés.

De ideas políticas conservadoras e xacobitas, foi chanceler da Order of the White Rose, formada por simpatizantes dos Stuart e tamén apoiou o xornal *The Royalist*, que se publicou entre 1890 e 1905.

Placa conmemorativa na casa dos Jenners en Hayle
Despois de traballar no Museo Británico durante máis de corenta anos en 1909 Jenner e a súa dona Kitty establecéronse en Hayle, a cidade natal da súa esposa, e en xaneiro de 1912 converteuse en bibliotecario da Morrab Library, un posto que ocupou ata 1927. Tamén actuou como presidente da Royal Cornwall Polytechnic Society e da Royal Institution of Cornwall. e foi Gran Bardo da Gorsedh Kernow de 1928 a 1934 utilizando o nome bárdico de Gwas Myha. 
Contribuíu a *Catholic Encyclopedia* con artigos sobre ritos litúrxicos católicos.

Notas
-----

1. ↑  *Obituario*. *The Times*. 10 de maio de 1934.
2. ↑  Jenner, Henry. 2010. *Henry Jenner's Handbook of the Cornish Language* Revised by Michael Everson. Cathair na Mart: Evertype. ISBN 978-1-904808-37-4
3. ↑  P. W. Thomas (maio de 2005). Oxford Dictionary of National Biography, ed. *Henry Jenner*.
4. ↑  Peter W. Thomas, "Jenner, Henry (1848–1934)", Oxford Dictionary of National Biography, online edn,.
5. ↑  Peter W. Thomas, 'Jenner, Henry (1848–1934)', Oxford Dictionary of National Biography, online edn, Oxford University Press, May 2005
6. ↑  Articles on the Liturgical use of Creeds, the Celtic Rite , Mozarabic Rite , East Syrian Rite , Ambrosian Liturgy and Rite , the Gallican Rite  at the Catholic Encyclopedia.

|  |  |
| --- | --- |
| Control de autoridades | 
* Wd: Q2710684
* WorldCat
* VIAF: 91425915
* BIBSYS: 90115132
* BNF: 161623341
* FAST: 92620
* GND: 132765950
* Gutenberg: 31859
* ISNI: 0000 0000 7852 127X
* LCCN: n82070014
* LibriVox: 11732
* MusicBrainz: ID
* NLA: 36475265
* ODNB: 75066
* OL: OL1866560A
* openMLOL: 169953
* SUDOC: 186107196

 |